དོན་བརྒྱུད་བླ་མ་རྣམས་ལ་གསོལ་བ་འདེབས་པ་བྱིན་རླབས་སྤྲིན་ཕུང་ཞེས་བྱ་བ་བཞུགས་སོ། །རྡོ་རྗེ་འཆང་ཆེན་མཁྱེན་པའི་མཁའ་དབྱིངས་ལ། །ཏིལླི་པ་ནི་རྟོགས་པའི་དཀྱིལ་འཁོར་རྒྱས། །ནཱ་རོ་པཎ་ཆེན་ཐུགས་རྗེའི་འོད་ཟེར་འཕྲོ། །མ་རིག་མུན་སེལ་གསུམ་ལ་གསོལ་བ་འདེབས། །མར་པ་ལོ་ཙཱ་ཆོས་ཀྱི་རྒྱ་མཚོ་ལ། །བཞད་པ་རྡོ་རྗེ་ཡིད་བཞིན་ནོར་བུ་བརྙེས། །ཟླ་འོད་གཞོན་ནུ་དགོས་འདོད་རེ་བ་བསྐོང༌། །དངོས་གྲུབ་མཆོག་སྟེར་གསུམ་ལ་གསོལ་བ་འདེབས། །འགྲོ་མགོན་རིན་ཆེན་བྱང་ཆུབ་ལྗོན་ཤིང་ལ། །གླིང་ཆེན་རས་པ་ལྷག་བསམ་ལོ་འདབ་རྒྱས། །དཔལ་ལྡན་འབྲུག་པ་འཕྲིན་ལས་འབྲས་བུ་སྨིན། །དགོས་འདོན་ཀུན་འབྱུང་གསུམ་ལ་གསོལ་བ་འདེབས། །སངས་རྒྱས་དབོན་རེས་ཕུན་ཚོགས་གངས་རི་ལ། །སེངྒེའི་མཚན་བརྒྱད་སྒོམ་པའི་གཡུ་རལ་རྒྱས། །རིག་གསུམ་རྣམ་འཕྲུལ་སྤྱོད་པའི་རྩལ་ཆེན་རྫོགས། །ཆོས་རྗེ་ཁུ་དབོན་རྣམས་ལ་གསོལ་བ་འདེབས། །རྒྱལ་དབང་ཆོས་རྗེ་གདམས་པའི་སྤྲིན་ཕུང་ལ། །ངག་དབང་ཆོས་རྒྱལ་སྙན་པའི་འབྲུག་སྒྲ་སྒྲོག །ཆོས་ཀྱི་གྲགས་པ་ཐུགས་རྗེའི་ཆར་རྒྱུན་འབེབས། །དབྱར་གྱི་དཔལ་སྟེར་གསུམ་ལ་གསོལ་བ་འདེབས། །པདྨ་དཀར་པོ་མཁྱེན་གཉིས་འདབ་རྒྱ་གྲོལ། །མི་ཕམ་ཆོས་རྒྱལ་རྟོགས་པའི་དྲི་བསུང་འཐུལ། །བསྟན་པའི་ཉི་མ་གྲུབ་པའི་ཟིལ་དངར་འགྱེད། །བསྟན་པའི་ཉེར་འཚོ་གསུམ་ལ་གསོལ་བ་འདེབས། །ལྷོ་ཕྱོགས་དཔལ་གྱི་དུམ་བུའི་ནགས་ལྗོངས་འདིར། །ཆོས་སྲེད་གདུགས་དཀར་ཟུང་གིས་ད་ལྟའི་བར། །ཕན་བདེའི་གྲིབ་བསིལ་སྦྱིན་པའི་བཀའ་དྲིན་ཅན། །ངག་དབང་རྣམ་རྒྱལ་ཞབས་ལ་གསོལ་བ་འདེབས། །བསོད་ནམས་འོད་ཟེར་མཐུ་སྟོབས་གཟི་འོད་ལ། །བསྟན་འཛིན་རབ་རྒྱས་ཡིད་བཞིན་དབང་གི་རྒྱལ། །ངག་ལ་དབང་བའི་མདུན་སར་རྒྱལ་མཚན་སྒྲེང༌། །ལྷོ་ཡི་མཛེས་རྒྱན་གསུམ་ལ་གསོལ་བ་འདེབས། །ཤཱཀྱ་རིན་ཆེན་བདུད་རྩིའི་གཏེར་ཆེན་ལ། །ཀུན་དགའ་རྒྱ་མཚོ་མཁྱེན་རབ་དགུང་དུ་འཕྱུར། །ཡོན་ཏན་མཐའ་ཡས་ནོར་བུའི་མཛོད་ལ་དབང༌། །ཐུབ་དབང་ཡབ་སྲས་གསུམ་ལ་གསོལ་བ་འདེབས། །ཤེས་རབ་སེངྒེ་རྟོགས་པའི་ལུས་རྩལ་རྫོགས། །འཇམ་དབྱངས་རྒྱལ་མཚན་བརྟན་མཁས་རལ་པས་བརྗིད། །འཇམ་དཔལ་གྲགས་པ་ཐེག་མཆོག་ང་རོ་ཅན། །མི་ཡི་སེངྒེ་གསུམ་ལ་གསོལ་བ་འདེབས། །ཤེས་རབ་རྒྱལ་མཚན་བསྟན་པའི་སྲོག་ཤིང་ལ། །ཡོན་ཏན་རྒྱལ་མཚན་གོས་བཟང་ཤམ་བུ་ཅན། །ཤཱཀྱ་རྒྱལ་མཚན་ནོར་བུའི་ཏོག་གིས་མཛེས། །བསྟན་པའི་རྒྱལ་མཚན་གསུམ་ལ་གསོལ་བ་འདེབས། །འཇིགས་མེད་ཆོས་རྒྱལ་མཁྱེན་པའི་ལྷ་ལམ་ལ། །འཕྲིན་ལས་རྒྱལ་མཚན་བརྩེ་བའི་ཆུ་འཛིན་གཡོ། །དཔལ་ལྡན་སེངྒེ་ནུས་པའི་ཆར་ཆེན་འབེབས། །མཁྱེན་བརྩེ་ནུས་ལྡན་གསུམ་ལ་གསོལ་བ་འདེབས། །སྲིད་ཞི་རྣམ་རྒྱལ་སྒྲིབ་བྱེད་སྤྲིན་ལས་གྲོལ། །ཆོས་ཀྱི་དབང་ཕྱུག་ཉིན་མོར་བྱེད་པའི་དཔལ། །ངག་དབང་ཕྲིན་ལས་བསྟན་འགྲོ་པདྨའི་གཉེན། །བསྟན་པའི་ཉིན་བྱེད་གསུམ་ལ་གསོལ་བ་འདེབས། །ཤཱཀྱ་ཤྲཱི་གངས་ཆེན་ཏི་སེ་ལ། །བསྟན་འཛིན་རྒྱ་མཚོ་གདེངས་ཅན་མ་དྲོས་པ། །བསོད་ནམས་བཟང་པོ་གསེར་སྦྱངས་མཆོག་ཏུ་སྨིན། །གྲུབ་དབང་ཡབ་སྲས་གསུམ་ལ་གསོལ་བ་འདེབས། །ཁྱད་པར་ངེས་དོན་གྲུབ་པའི་དགའ་ཚལ་གྱི། །བསྟན་པའི་ཆུ་འགོ་ཡེ་ཤེས་སེངྒེ་དང༌། །འཛིན་སྐྱོང་སྤེལ་མཛད་ཡོན་ཏན་འོད་ལ་སོགས། །བསྟན་པའི་གསལ་བྱེད་རྣམས་ལ་གསོལ་བ་འདེབས། །གཞན་ཡང་སོ་ཐར་བྱང་སྡོམ་ལུགས་གཉིས་དང༌། །བྱ་སྤྱོད་རྣལ་འབྱོར་རྣལ་འབྱོར་བླ་མེད་ཀྱི། །དབང་རྒྱུད་མན་ངག་གདམས་པས་རྗེས་བཟུང་བའི། །དྲིན་ཅན་བླ་མ་རྣམས་ལ་གསོལ་བ་འདེབས། །སྐྱེ་བ་ཀུན་ཏུ་ཡང་དག་བླ་མ་སོགས་དང༌། བླ་མ་སྐུ་ཁམས་བཟང་བར་སོགས་ཀྱིས་མཐའ་བརྒྱན་པའོ། །ཅེས་པའང་དགེ་རིན་པས་སོ།། ༈ །།མགོན་པོ་བརྒྱུད་པའི་གསོལ་འདེབས་བཞུགས་སོ། །རྣམ་འདྲེན་སྟོན་པ་གངས་རི་ལྷུན་པོ་ལ། །རྣམ་མཛེས་ཉི་འོད་ཀྱིས་བསུས་གསང་བའི་བདག །རྣམ་བཞི་རྒྱུད་སྡེའི་ཆུ་འདྲེན་ཨིནྡྲའི་མཚན། །རྣམ་འཛིན་མ་དྲོས་བདག་མོ་ཀླུའི་རྣལ་འབྱོར། །འཛམ་གླིང་གདུང་སེལ་རྣམས་ལ་གསོལ་བ་འདེབས། །མཐའ་བྲལ་རྒྱ་མཚོའི་སྲོལ་འབྱེད་ཀླུ་སྒྲུབ་ཞབས། །གསེར་སྦྱངས་རང་དབང་སྒྱུར་བྱེད་འཕགས་པ་ལྷ། །རིན་ཆེན་གདེངས་ཀའི་རྒྱན་མཛེས་ཀླུའི་བྱང་ཆུབ། །འཇིག་རྟེན་རྒྱན་གྱུར་རྣམས་ལ་གསོལ་བ་འདེབས། །དུས་ཀྱི་འཁོར་ལོའི་ཤིང་རྟ་ཙི་ལུང་པ། །གསང་ཆེན་ལམ་གྱི་ཁ་ལོ་ནཱ་རོ་པ། །རྡོ་རྗེ་ཐེག་པའི་ས་མཁན་རྡོར་གདན་པ། །གསང་བ་ནང་གི་ལམ་སྲོལ་ཨ་བྷ་ཀར། །པཎ་གྲུབ་བརྒྱུད་པ་རྣམས་ལ་གསོལ་བ་འདེབས། །བསྟན་པའི་སྲོག་ཤིང་ཙ་མི་ལོ་ཙཱ་བ། །རྒྱུད་སྡེ་ནོར་བུའི་ཏོག་བཀོད་དཔལ་རྒྭ་ལོ། །བསླབ་གསུམ་གོས་མཛེས་སྟེང་ལོ་ཚུལ་ཁྲིམས་འབྱུང༌། །བརྩོན་པའི་ཕྲག་བཟུང་རོང་ལོ་རྡོ་རྗེ་དབང༌། །ལོ་ཆེན་རྒྱལ་མཚན་རྣམས་ལ་གསོལ་བ་འདེབས། །བཀའ་བརྒྱུད་བསྟན་པའི་རི་དབང་ཐ་ཙ་པ། །ཟབ་རྒྱས་ཆོས་ཀྱི་སྐྱེད་ཚལ་འགྲོ་མགོན་ཞང༌། །གྲུབ་རྒྱལ་ལྗོན་པའི་དབང་པོ་གླིང་རས་པ། །གྲུབ་འབྲས་ཡོངས་སྨིན་གདུང་དང་ན་བཟའི་མཚན། །བཀའ་བརྒྱུད་གྲུབ་ཐོབ་རྣམས་ལ་གསོལ་བ་འདེབས། །སྒྲུབ་བརྒྱུད་བསྟན་པའི་གངས་རི་ལ་གནས་པའི། །ཡོན་ཏན་ལུས་རྫོགས་དར་གཞོན་ཉི་མའི་མཚན། །མི་འཇིགས་གདོང་ལྔའི་སྒྲ་སྒྲོག་ཤེར་རིན་རྒྱལ། །ལོག་སྨྲའི་རི་དྭགས་སྐྲག་མཛད་ཀུན་བློ་ཤེར། །སེངྒེའི་མཚན་ཅན་རྣམས་ལ་གསོལ་བ་འདེབས། །གདན་འཛིན་བླ་ཆེན་བསམ་རྒྱལ་ཁ་ཆེ་དང༌། །འཇམ་དཔལ་དབྱངས་དངོས་ཡེ་ཤེས་རིན་ཆེན་དཔལ། །མཐུ་སྟོབས་དབང་ཕྱུག་གྲུབ་ཆེན་ནམ་མཁའི་མཚན། །ཐུགས་རྗེའི་བདག་ཉིད་དྲིན་ཅན་ཤེས་རབ་བཟང༌། །རིག་གསུམ་སྒྱུ་འཕྲུལ་རྣམས་ལ་གསོལ་བ་འདེབས། །དཀར་བརྒྱུད་བསྟན་པའི་མངའ་བདག་རྒྱལ་དབང་རྗེ། །རྒྱལ་ཚབ་དམ་པ་ངག་དབང་ཆོས་ཀྱི་རྒྱལ། །འཛིན་སྐྱོང་སྤེལ་ལ་ཟླ་མེད་ཆོས་ཀྱི་གྲགས། །བསྲུང་བའི་མཐུ་ལྡན་ཡོན་ཏན་ཡེ་ཤེས་ཞབས། །སྒྲུབ་བརྒྱུད་འཛིན་པ་རྣམས་ལ་གསོལ་བ་འདེབས། །བསྟན་པའི་རྒྱན་གཅིག་ཀུན་མཁྱེན་པདྨ་དཀར། །ནུས་པའི་མཐུ་ལྡན་སྔགས་འཆང་ཆོས་ཀྱི་མགོན། །མི་ཕམ་ཆོས་རྒྱལ་ཡབ་རྗེ་བསྟན་པའི་ཉི། །གདུང་འཛིན་སྤྲུལ་སྐུར་ངག་དབང་རྣམ་རྒྱལ་ཞབས། །དོན་བརྒྱུད་འཛིན་པ་རྣམས་ལ་གསོལ་བ་འདེབས། །འཇིག་རྟེན་དབང་ཕྱུག་སོགས་དང༌། གཞན་ཡང་མཐུ་ཆེན་བླ་མ་འདི་ཉིད་ཀྱི། །གདན་རབས་བརྒྱུད་འཛིན་བླ་མ་ཐམས་ཅད་དང༌། །ཁྱད་པར་མགོན་པའི་དབང་བརྒྱུད་མན་ངག་གི །བརྒྱུད་འཛིན་བླ་མ་རྣམས་ལ་གསོལ་བ་འདེབས། །དེ་ལྟར་གསོལ་བཏབ་དཔལ་འབྲུག་བསྟན་པ་ལ། །འཛིན་སྐྱོང་སྤེལ་བའི་མཐུ་དང་དངོས་གྲུབ་སྩོལ། །ཅེས་པའང་དགེ་རིན་པས་སོ།། ༈ །།འཛམ་གླིང་ཤིང་རྟ་ཆེན་པོ་རྣམས་ལ་གསོལ་བ་འདེབས་པ་སྐྱེ་བ་ལྔ་པའི་སྒྲ་དབྱངས་ཞེས་བྱ་བཞུགས་སོ། །སྟོན་པ་སངས་རྒྱས་ཐེག་གསུམ་དམ་པའི་ཆོས། །གཏད་རབས་བདུན་དང་འཕགས་པའི་གནས་བརྟན་ཚོགས། །རྒྱན་དྲུག་མཆོག་གཉིས་གྲུབ་ཐོབ་བརྒྱད་ཅུ་སོགས། །འཕགས་ཡུལ་པཎ་གྲུབ་རྣམས་ལ་གསོལ་བ་འདེབས། །ཆོས་རྒྱལ་མེས་དབོན་གསུམ་དང་མཁན་སློབ་ཟུང༌། །སྐ་ཅོག་ཞང་སོགས་རྗེ་འབངས་ཉེར་ལྔ་དང༌། །གཉགས་གནུབས་ཟུར་སོགས་སྔ་འགྱུར་བཀའ་གཏེར་གྱི། །རིག་འཛིན་བླ་མ་རྣམས་ལ་གསོལ་བ་འདེབས། །འོག་མིག་སྟོན་པ་དང་ནི་མཆོག་གཟིགས་གཉིས། །མར་མི་དྭགས་གསུམ་ཆེ་བཞི་ཆུང་བརྒྱད་དང༌། །སྟོད་སྨད་བར་འབྲུག་ཕྱི་སྐོར་ནང་སྐོར་གྱི། །བཀའ་བརྒྱུད་བླ་མ་རྣམས་ལ་གསོལ་བ་འདེབས། །གཞན་ཡང་ས་ངོར་བཀའ་གདམས་དགེ་ལྡན་པ། །ཞི་བྱེད་གཅོད་ཡུལ་ཇོ་ནང་བོ་དོང་བ། །ཤངས་པ་ལ་སོགས་གྲུབ་མཐའ་རིས་མེད་ཀྱི། །མཁས་གྲུབ་ཆེན་པོ་རྣམས་ལ་གསོལ་བ་འདེབས། །ཁྱད་པར་སོ་ཐར་བྱང་སྡོམ་ལུགས་གཉིས་དང༌། །བྱ་སྤྱོད་རྣལ་འབྱོར་རྣལ་འབྱོར་བླ་མེད་ཀྱི། །དབང་ལུང་མན་ངག་གདམས་པས་རྗེས་བཟུང་བའི། །དྲིན་ཅན་བླ་མ་རྣམས་ལ་གསོལ་བ་འདེབས། །ཞེས་པའང་དགེ་རིན་པའི་བློ་མཚོ་ལས་སོ།། ༈ །།རྣམ་རྒྱལ་སྟོང་མཆོད་ཀྱི་བརྒྱུད་པའི་གསོལ་འདེབས་བཞུགས་སོ། །སྟོན་པ་སངས་རྒྱས་རྗེ་བཙུན་བྱམས་པ་མགོན། །ཐོགས་མེད་དབྱིག་གཉེན་བྷ་བྱ་ཀིརྟི་དང༌། །ཤི་ལ་ཨ་ཀར་མ་ཏི་རཀྵི་ཏ། །རྡོ་རྗེ་གདན་པ་བ་རི་ལོ་ཙཱ་བ། །པཎ་གྲུབ་བརྒྱུད་པ་རྣམས་ལ་གསོལ་བ་འདེབས། །ཀུན་དགའ་སྙིང་པོ་གྲགས་པ་རྒྱལ་མཚན་དང༌། །ཀུན་དགའ་རྒྱལ་མཚན་ཁུ་དབོན་ཞག་བྲག་ཕུག །དམ་པ་ཐེག་ཆེན་ཆོས་རྗེས་སྐོམ་དགོན་པ། །ཤཱཀྱ་མཆོག་ལྡན་བྲག་དཀར་སེམས་དཔའ་ཆེ། །ས་སྐྱའི་གདན་བརྒྱུད་རྣམས་ལ་གསོལ་བ་འདེབས། །བཀྲ་ཤིས་རྣམ་རྒྱལ་ལུང་རིགས་རྒྱ་མཚོ་དང༌། །ཏཱ་ར་ནཱ་ཐ་བསོད་ནམས་ཕུན་ཚོགས་དང༌། །མང་ཐོས་རྒྱ་མཚོ་ཆོས་ཀྱི་རྡོ་རྗེ་དང༌། །འགྲོ་འདུལ་རྡོ་རྗེ་ཤཱཀྱ་རིན་ཆེན་ཞབས། །བཀའ་ལུང་བརྒྱུད་པ་རྣམས་ལ་གསོལ་བ་འདེབས། །ཤེས་རབ་སེངྒེ་འཇམ་དཔལ་གྲགས་པ་དང༌། །ཡོན་ཏན་རྒྱལ་མཚན་འཕྲིན་ལས་རྒྱལ་བའི་མཚན། །དཔལ་ལྡན་སེངྒེ་ཡོངས་འཛིན་དངོས་གྲུབ་དང༌། །ཡེ་ཤེས་སེངྒེ་ཡོན་ཏན་འོད་ལ་སོགས། །བརྒྱུད་པའི་བླ་མ་རྣམས་ལ་གསོལ་བ་འདེབས། །དེ་ལྟར་འཆི་མེད་བདུད་རྩིའི་ཆུ་རྒྱུན་གྱིས། །ལས་ཉོན་འཁོར་བའི་ཚ་གདུང་ཀུན་བཅིལ་ནས། །ཚེ་དང་ཡེ་ཤེས་སྣང་བ་རབ་རྒྱས་ཏེ། །ངེས་ལེགས་ཐར་པའི་གོ་འཕང་མངོན་གྱུར་ཅིག། །།ཅེས་པའང་དགེ་རིན་པས་ཕ་སྡིངས་བྱམས་ཁང་དུ་བྲིས་པ་དགེའོ།། །།